Document ID: /roh_data/filtered/fineweb-2-filterrobots_roh.jsonl.gz/13243

Ins na possia betg dir tge ch'haja la finala manà a la decisiun da Martin Gabriel da chalar sco secretari general. Ord punct da vista da Johannes Flury na possian ins betg discurrer d'in crap da stgarpitsch, mabain forsa da divers pitschens crappels. Els hajan badà che Gabriel perda la motivaziun.
I dovra insatgi che sa manar ed ir enturn cun critichers
Uschia ha la Lia Rumantscha d'ir a la tschertga d'in nov u ina nova secretaria generala. Quai saja ina sfida, conceda Johannes Flury envers RTR. I dovria ina persuna cun bler plaschair per la lingua rumantscha, ina allroundra cun ina buna rait. Ma ins stoppia betg savair tut da l'entschatta. Flury sa er metter avant da collavurar cun ina persuna giuvna che emprenda zic a zic, l'impurtant saja il plaschair per il rumantsch.